Բոժոժահյուսներ

Բոժոժահյուսներ, մետաքսագործներ (), թիթեռների ընտանիք։ Հայաստանում հայտնի է 17 տեսակ՝ տարածված ամենուրեք։ Տարբեր չափերի և գունավորման թիթեռներ են։ Էգերն արուներից խոշոր են. բեղիկները սանրաձև են, կնճիթը զարգացած չէ։ Հանգստի վիճակում թևերը ծալում են տանիքաձև։ Թրթուրները ծածկված են խիտ, կարճ մազիկներով, երբեմն՝ մարմնի առաջին 3 հատվածների վրա մազիկների վրձնիկներ կրող գորտնուկներով։ Հարսնյակավորման ժամանակ բոժոժ են հյուսում (այստեղից՝ անվանումը)։ Հաստ հարսնյակը գտնվում է ամուր մետաքսե կամ մագաղաթանման բոժոժում (հաճախ՝ մի քանի տարի)՝ մինչև թիթեռի դուրս գալը։ Լուրջ վնաս են հասցնում անտառատնտեսությանը և պտղաբուծությանը (խնձորենուն, տանձենուն, ծիրանենուն, բալենուն և այլն), հատկապես՝ օղակավոր, իշակաթնուկի, լեռնային օղակավոր և կաթնատերև բոժոժահյուսների (մոտ 10) տեսակները։

Ընտանիքի ներկայացուցիչների մեջ կան նաև օգտակար տեսակներ՝ թթենու մետաքսագործը, կաղնու մետաքսագործը։
 

Թիթեռներ